Den Europæiske Centralbanks forordning (EF) nr. 690/2002

af 18. april 2002

om ændring af forordning (EF) nr. 2818/98 (ECB/1998/15) om anvendelse af mindstereserver

(ECB/2002/3)

STYRELSESRÅDET FOR DEN EUROPÆISKE CENTRALBANK HAR -

under henvisning til statutten for Det Europæiske System af Centralbanker og Den Europæiske Centralbank, særlig artikel 19.1,

under henvisning til Rådets forordning (EF) nr. 2531/98 af 23. november 1998 om Den Europæiske Centralbanks anvendelse af mindstereserver(1), ændret ved forordning (EF) nr. 134/2002(2), særlig artikel 2, og

ud fra følgende betragtninger:

Den Europæiske Centralbanks forordning (EF) nr. 2818/98 af 1. december 1998 om anvendelse af mindstereserver (ECB/1998/15)(3), ændret ved forordning (EF) nr. 1921/2000 (ECB/2000/8)(4), bør ændres af følgende årsager:

(1) Direktiv 2000/28/EF(5) udvidede definitionen af kreditinstitutter i artikel 1, nr. 1, første afsnit, i Europa-Parlamentets og Rådets direktiv 2000/12/EF af 20. marts 2000 om adgang til at optage og udøve virksomhed som kreditinstitut(6) til at omfatte e-pengeinstitutter. For at præcisere, at e-pengeinstitutter er underlagt mindstereservekrav af hensyn til ligebehandlingen af de forskellige kategorier af udstedere af elektroniske penge, bør henvisningen i artikel 2, stk. 1, i forordning (EF) nr. 2818/98 (ECB/1998/15) til definitionen af kreditinstitutter ændres i overensstemmelse hermed.

(2) I henhold til artikel 2, stk. 2, i forordning (EF) nr. 2818/98 (ECB/1998/15) kan ECB på et ikke-diskriminerende grundlag fritage institutioner, som er under afviklingsbehandling, fra mindstereservekravet.

(3) Af hensyn til effektiviteten er det hensigtsmæssigt at indføre en generel regel, ifølge hvilken kreditinstitutter automatisk fritages for mindstereservekravet for hele den reservekravsperiode, inden for hvilken de er ophørt med at virke som kreditinstitutter.

(4) Bestemmelserne vedrørende inddragelse eller bortfald af tilladelse til at udøve virksomhed som kreditinstitut er blevet harmoniseret ved artikel 14 i direktiv 2000/12/EF.

(5) Den automatiske fritagelsesprocedure i tilfælde af afviklingsbehandling bør gælde, uden at muligheden for at ansøge om fritagelse i henhold til artikel 2, stk. 2, i forordning (EF) nr. 2818/98 (ECB/1998/15) på grund af særlige forhold gældende for nationale procedurer berøres.

(6) Kravet om, at en institutions passiver over for en filial af den samme enhed eller over for den samme enheds hovedsæde eller hjemsted, som er beliggende uden for de deltagende medlemsstater, skal indgå i reservekravsgrundlaget, bør være udtrykkeligt og klart formuleret.

(7) Eftersom Eurosystemet kan udføre flere primære markedsoperationer samtidigt, og da disse operationer kan have forskellige løbetider, er en ændring af formlen for beregning af afkast af reservekravsbeholdningen påkrævet -

UDSTEDT FØLGENDE FORORDNING:

Artikel 1

Forordning (EF) nr. 2818/98 (ECB/1998/15) ændres således:

1) Artikel 2, stk. 1, affattes således:

"1. Kravet om mindstereserver gælder for følgende kategorier af institutioner:

a) kreditinstitutter, jf. definitionen heraf i artikel 1, nr. 1, første afsnit, i Europa-Parlamentets og Rådets direktiv 2000/12/EF(7) om adgang til at optage og udøve virksomhed som kreditinstitut, undtagen deltagende NCB'er

b) filialer af kreditinstitutter, jf. definitionen heraf i artikel 1, nr. 1, første afsnit, i direktiv 2000/12/EF, undtagen deltagende NCB'er, herunder filialer af kreditinstitutter, som hverken har hjemsted eller hovedsæde i en deltagende medlemsstat.

Når kreditinstitutter, som er etableret i deltagende medlemsstater, har filialer uden for de deltagende medlemsstater, er disse ikke underlagt mindstereservekravet."

2) Artikel 2 ændres således:

a) Følgende afsnit indsættes i begyndelsen af stk. 2: "2. Uden at være forpligtet til at indgive anmodning herom er en institution fritaget for reservekrav fra begyndelsen af den reservekravsperiode, inden for hvilken dens tilladelse er inddraget eller bortfaldet, eller inden for hvilken der af en retlig myndighed eller anden kompetent myndighed i en deltagende medlemsstat træffes afgørelse om at indlede en afviklingsbehandling af institutionen."

b) I stk. 2, litra a), udgår ordene "som er under afviklingsbehandling, eller".

3) Følgende sætning indsættes i slutningen af stk. 1 i artikel 3: "Hvis en institution har passiver over for en filial af den samme enhed eller over for den samme enheds hovedsæde eller hjemsted, som er beliggende uden for de deltagende medlemsstater, skal disse forpligtelser indgå i reservegrundlaget."

4) Artikel 8, stk. 1, affattes således:

"1. Reservekravsbeholdningen forrentes med den gennemsnitlige rentesats for ESCB's primære markedsoperationer i reservekravsperioden (vægtet efter antallet af kalenderdage) efter nedenstående formel (resultatet afrundes til nærmeste cent):

>PIC FILE= "L_2002106DA.001001.TIF">

>PIC FILE= "L_2002106DA.001002.TIF">

hvor:

Rt= afkast af reservekravsbeholdningen i reservekravsperioden t

Ht= gennemsnitlig daglig reservekravsbeholdning i reservekravsperioden t

nt= antal kalenderdage i reservekravsperioden t

rt= forrentningssatsen på reservekravsbeholdningen i reservekravsperioden t. Der foretages en standardafrunding af forrentningssatsen til to decimaler

i= den i'ende kalenderdag i reservekravsperioden t

MRi= den marginale rentesats på de seneste primære markedsoperationer, som er afviklet på eller før kalenderdag i. Såfremt flere primære markedsoperationer afvikles samme dag, anvendes et simpelt gennemsnit af de marginale renter af samtidigt udførte operationer."

Artikel 2

Ikrafttrædelse

Denne forordning træder i kraft ved indledningen af den reservekravsperiode, der begynder i måneden efter forordningens offentliggørelse i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Frankfurt am Main, den 18. april 2002.

På vegne af Styrelsesrådet for ECB

Willem F. Duisenberg

(1) EFT L 318 af 27.11.1998, s. 1.

(2) EFT L 24 af 26.1.2002, s. 1.

(3) EFT L 356 af 30.12.1998, s. 1.

(4) EFT L 229 af 9.9.2000, s. 34.

(5) EFT L 275 af 27.10.2000, s. 37.

(6) EFT L 126 af 26.5.2000, s. 1.

(7) EFT L 126 af 26.5.2000, s. 1.